**ความเห็นฉบับเต็ม**

**เรื่องเสร็จที่ ๔๗๖/๒๕๓๕**

**บันทึก**

**เรื่อง  การโอนเงินของธนาคารแห่งประเทศไทยไปเป็นทุนประเดิม**

**ของสำนักงานคณะกรรมการกำกับหลักทรัพย์และตลาดหลักทรัพย์**

**ธนาคารแห่งประเทศไทย**มีหนังสือ ที่ ธปท.ชบ.๑๑๒๓/๒๕๓๕ ลงวันที่ ๑๖ มิถุนายน ๒๕๓๕ ถึงสำนักงานคณะกรรมการกฤษฎีกา ความว่า โดยที่มาตรา ๓๒๐ แห่งพระราชบัญญัติหลักทรัพย์และตลาดหลักทรัพย์ พ.ศ. ๒๕๓๕ บัญญัติให้ธนาคารแห่งประเทศไทยโอนเงินจำนวนห้าร้อยล้านบาทให้แก่สำนักงานคณะกรรมการกำกับหลักทรัพย์และตลาดหลักทรัพย์เพื่อเป็นทุนประเดิมของสำนักงาน  แต่เนื่องจากมาตรา ๒๘ แห่งพระราชบัญญัติธนาคารแห่งประเทศไทย พุทธศักราช ๒๔๘๕ บัญญัติให้ธนาคารแห่งประเทศไทยประกอบกิจการที่เป็นงานของธนาคารกลางได้เฉพาะที่ระบุไว้ในพระราชกฤษฎีกา และตามมาตรา ๑๒ แห่งพระราชกฤษฎีกากำหนดกิจการธนาคารแห่งประเทศไทย พุทธศักราช ๒๔๘๕ ไม่ได้บัญญัติให้ครอบคลุมถึงการจ่ายเงินทุนประเดิมให้แก่สำนักงานคณะกรรมการกำกับหลักทรัพย์และตลาดหลักทรัพย์เพื่อเป็นทุนประเดิมของสำนักงาน เงินจำนวนดังกล่าวจึงไม่อาจถือเป็นรายจ่ายในการประกอบการของธนาคารได้  ด้วยเหตุดังกล่าว ธนาคารจึงขอหารือว่า ธนาคารจะจ่ายเงินทุนประเดิมให้สำนักงานคณะกรรมการกำกับหลักทรัพย์และตลาดหลักทรัพย์โดยถือเป็นรายจ่ายของธนาคารได้หรือไม่ เพียงใด  และต่อมาธนาคารแห่งประเทศไทยได้มีหนังสือ ที่ ธปท.ม.๑๑๙๓/๒๕๓๕ ลงวันที่ ๒๓ มิถุนายน ๒๕๓๕ ถึงสำนักงานคณะกรรมการกฤษฎีกา ความว่า เนื่องจากมาตรา ๑๑ แห่งพระราชบัญญัติธนาคารแห่งประเทศไทย พุทธศักราช ๒๔๘๕ บัญญัติให้ธนาคารแห่งประเทศไทยนำส่งกำไรสุทธิส่วนที่เหลือภายหลังหักจ่ายเป็นเงินสำรองแล้วเป็นรายได้เบ็ดเสร็จของรัฐ และในการนำส่งกำไรสุทธิให้รัฐ ธนาคารได้กันเงินกำไรสุทธิส่วนหนึ่งไว้เป็นเงินสำรองเพื่อรักษาระดับกำไรนำส่งรัฐโดยได้รับอนุมัติจากรัฐมนตรีว่าการกระทรวงการคลังแล้ว  ธนาคารจึงขอหารือเพิ่มเติมว่า การโอนเงินจำนวนห้าร้อยล้านบาทให้เป็นทุนประเดิมแก่สำนักงานคณะกรรมการกำกับหลักทรัพย์และตลาดหลักทรัพย์นั้น ธนาคารจะจ่ายโดยถือเป็นรายจ่ายของธนาคารหรือจะจ่ายจากกำไรสุทธินำส่งรัฐ หรือเงินสำรองเพื่อรักษาระดับกำไรนำส่งรัฐดังกล่าวหรือไม่ เพียงใด

**คณะกรรมการกฤษฎีกา (กรรมการร่างกฎหมาย คณะที่ ๖)** ได้พิจารณาปัญหาดังกล่าว โดยมีผู้แทนกระทรวงการคลัง (สำนักงานเศรษฐกิจการคลัง) และผู้แทนธนาคารแห่งประเทศไทย เป็นผู้ชี้แจงข้อเท็จจริงแล้ว ได้ความว่า เดิมธนาคารแห่งประเทศไทยได้แจ้งขอทำความตกลงกับกระทรวงการคลังในเรื่องการโอนเงินจำนวนห้าร้อยล้านบาทไปให้สำนักงานคณะกรรมการกำกับหลักทรัพย์และตลาดหลักทรัพย์ ว่าธนาคารแห่งประเทศไทยจะขอจ่ายจากกำไรสุทธิในส่วนที่จะต้องนำส่งรัฐ แต่กระทรวงการคลังไม่เห็นด้วย โดยเห็นว่าน่าจะถือเป็นรายจ่ายของธนาคารฯ ซึ่งธนาคารฯ เห็นว่า การจะถือว่าเป็นรายจ่ายของธนาคารฯ นั้นน่าจะเป็นการจ่ายเงินในการประกอบกิจการปกติของธนาคารฯ ตามพระราชบัญญัติธนาคารแห่งประเทศไทยพุทธศักราช ๒๔๘๕ เท่านั้น  อย่างไรก็ตาม ธนาคารฯ ยังมีเงินสำรองเพื่อรักษาระดับกำไรนำส่งรัฐอยู่อีกจำนวนหนึ่งซึ่งธนาคารฯ เห็นว่าน่าจะนำมาจ่ายในกรณีนี้ได้ จึงขอหารือว่าการโอนเงินให้แก่สำนักงานคณะกรรมการกำกับหลักทรัพย์และตลาดหลักทรัพย์นั้นธนาคารฯ จะจ่ายโดยถือเป็นเงินส่วนใดที่กล่าวข้างต้น

ในปัญหาดังกล่าวคณะกรรมการกฤษฎีกา (กรรมการร่างกฎหมายคณะที่ ๖) เห็นว่า การที่มาตรา ๓๒๐[[๑]](http://app-thca.krisdika.go.th/Naturesig/CheckSig?whichLaw=cmd&year=2535&lawPath=c2_0476_2535" \l "_ftn1" \o ") แห่งพระราชบัญญัติหลักทรัพย์และตลาดหลักทรัพย์ พ.ศ. ๒๕๓๕ ได้บัญญัติให้ธนาคารแห่งประเทศไทยโอนเงินจำนวนห้าร้อยล้านบาทให้แก่สำนักงานคณะกรรมการกำกับหลักทรัพย์และตลาดหลักทรัพย์เพื่อเป็นทุนประเดิมของสำนักงานฯ นั้น ทำให้ธนาคารแห่งประเทศไทยมีภาระหน้าที่ตามกฎหมายนี้เกิดขึ้น โดยธนาคารแห่งประเทศไทยจะต้องดำเนินการจ่ายเงินตามที่มาตรา ๓๒๐ แห่งพระราชบัญญัติดังกล่าวบัญญัติไว้  ส่วนปัญหาว่าเงินที่ธนาคารแห่งประเทศไทยจะนำไปจ่ายตามบทบัญญัติดังกล่าวจะสมควรถือว่าเป็นรายจ่ายในการประกอบธุรกิจของธนาคารฯ หรือเป็นการจ่ายจากกำไรสุทธิ หรือจากเงินสำรองเพื่อรักษาระดับกำไรนั้น มิใช่เป็นปัญหาข้อกฎหมาย แต่เป็นเรื่องการปฏิบัติงานของธนาคารแห่งประเทศไทยที่จะต้องพิจารณาดำเนินการตามอำนาจหน้าที่ที่ธนาคารฯ มีอยู่ตามกฎหมายและตามระเบียบแบบแผนการปฏิบัติราชการ เพื่อให้เกิดผลตามมาตรา ๓๒๐ แห่งพระราชบัญญัติหลักทรัพย์และตลาดหลักทรัพย์ พ.ศ. ๒๕๓๕ ต่อไป

(ลงชื่อ)   อักขราทร จุฬารัตน

(นายอักขราทร จุฬารัตน)

รองเลขาธิการ ฯ

ปฏิบัติราชการแทน เลขาธิการคณะกรรมการกฤษฎีกา

สำนักงานคณะกรรมการกฤษฎีกา

         กรกฎาคม ๒๕๓๕

[[๑]](http://app-thca.krisdika.go.th/Naturesig/CheckSig?whichLaw=cmd&year=2535&lawPath=c2_0476_2535" \l "_ftnref1" \o ") มาตรา ๓๒๐  ให้ธนาคารแห่งประเทศไทยโอนเงินจำนวนห้าร้อยล้านบาทให้แก่สำนักงานภายในสามสิบวันนับแต่วันที่พระราชบัญญัตินี้ประกาศในราชกิจจานุเบกษาเพื่อเป็นทุนประเดิมของสำนักงานตามมาตรา ๒๕